Skolier met vuurwapen by skool betrap(Foto verskaf deur SAPD Oos-Kaap) Polisiebeamptes van Bethelsdorp in die Oos-Kaap het Maandag omstreeks 12:00 dadelik reageer op inligting dat ŉ skolier moontlik in besit is van ŉ vuurwapen. “Toe hulle by die skool in Bethelsdorp aankom, is beamptes na die betrokke klaskamer geneem,” het kol. Priscilla Naidu, woordvoerder van die polisie, gesê. “Toe hulle die aard van hul besoek aan die leerders verduidelik, het ŉ 18-jarige graad 11-leerling ŉ beampte genader en aangedui hy het iets in sy skooltas.” Die skolier en die skooltas is uit die klaskamer verwyder. “Toe hulle die tas in sy teenwoordigheid deursoek, het beamptes op ŉ .38-rewolwer met een patroon afgekom. Die reeksnommer van die vuurwapen is verwyder.” Die tiener is in hegtenis geneem op aanklag van die onwettige besit van ŉ vuurwapen en ammunisie. Hy sal na verwagting binnekort in die hof verskyn. Brig. Thandiswe Kupiso, waarnemende bevelvoerder, het die beamptes geloof vir hul vinnige reaksie. “Geweld in of naby ons skole het ŉ baie negatiewe impak op die opleiding van skoliere en dit is baie belangrik om ons skoliere te beskerm. Ons waardeer die inligting en doen ŉ beroep op die gemeenskap om nooit te huiwer om die polisie met enige inligting te kontak nie – maak nie saak hoe gering dit mag voorkom nie. Jou oproep kan ŉ lewe red.”